Kuan bivól á mís máma, mína bilǒn; bətísɔn ḿbɔ̄ bə́ won ai fím; bə́ súbū mú, bə́ zū hḿ kɔ́bɔ ! Ńtámán hḿ doan bǐ yen ! 2Zá á ngásɔ́ ai ǹtîg ǹtól á ńtōlē dzób, a lóé nyē nə́ á bīē nyé, zá ā təgə́ nyé məyɔŋ ósū, a dzɔdigi miǹkúkúmá, a bulugu bəbəgə́ bə́ fa bítá anə́ ḿbūlúg, bəwoa bə́ ḿfan anə́ bívúlá byáyə́lə ai ńkulu, 3lə́ ńtɔ̄á naa nyé á yádagan é bod bəvɔ́g, və nyémēn á lodo mvɔí, akǒl təge nyé namba sí ? 4Zá á ngábɔ̄ dɔ́, a kpáán dɔ̄ ? Ényɔ̄ ā lóe m̀mie bod a tádigi á mətádí: mǎmēn, ma Ǹtondôbə, mǎ mə̄ nə́ ényɔ́ osú, éyə̄ fə mǎyi bɔ̌ nālá ású ébá bə́ mvúa. 5Bilǒn byáyēn nyé, bí ngakɔn wɔ̌ŋ, məbuga mə sí mádzə̄m kám, mâfɔmbɔ adzó te m̀bəŋ mə́ nə̄ á zēn. 6Mod ósə a ka mvóé dzīé ádzō ai eyɔŋ dzíé naa: "Váá kɔ́á ! 7Ǹkə́kə́ŋ wadzəgələ ǹlwí, ényɔ́ ā kɔ́n ai hámaŋ, enyɔ́ ā bímī ngɔ́ndɔ á ńkōm, a dzó ai kə́g naa: "M̀bəŋ fɔ́ɔ́ !" Á báná ai sén nə́ á zā kūū. 8Ḿfág wóe, ǎ Ísraɛ̂l etúgā dzáma, ai Yákɔb, wa yǎ mə̄ ngátɔ́b á mvɔŋ bod Ábrahám, mvóé dzama, 9wa yǎ mə̄ ngánɔŋ á suga sí, á mə̄ ngálóe mə daŋá ai nyé miǹyie míé, wa yǎ mə̄ ngádzó ai nyé naa: "O nə etúgā dzáma, mə ngátɔ́b wā, təge wa bɛn." 10Tə wambáda, amú mə nə ai wa, o bə́ kɔ̌n wɔ̄ŋ, amú mə nə Zambá woe, mawóno wa, bə́bə́lá maka wa, matə́le wa məkǒl á sí á ḿbɔ̄ ńnōm wama yǎ á nə̄ sósōó. 11Bâyi hḿ wú ósɔ̄n, bâyi wú ékpə̄lə́, ébá bə́sə báyɔ̂bɔ wa á nyɔ́l; bâyi bɔ̌ və zəzə byə́m, ébá bə́ ḿbə́ dzə́ŋə wa mədzó. 12Ádzə̄ŋ ébá bə́ báwóman ai wa təge ai mod Á bádzó naa bálūman ai wa, bâyi bɔ̌ və zəzə̌ byə́m.